Yemma Wardya: « Iniɣman, llan wid id-iɣelin ɣer tmurt, ma d wiyaḍ ad ten-id-nezwi s umextaf, ad ten-idnejmeɛ ad neččar aqcwal neɣ tarḥalit, ad neɛzel icebḥanen d ibarkanen ma d wid n tsemgult d taḥbult ur d tteddun ara. Imiren ad ten-nefsar deg ifarugen neɣ deg taɛrict ( xedmen-tt si tnqultt ɣer tayeḍ ), nserusu ifarugen-agi ɣef yeẓra ( ticwet ) akken ur ttawḍen ara ɣer tmurt; ɣas tarɣa tmurt neɣ iɛedda-d uḥmal n ugfur ulac d acu ad ten-yaɣen, ad ten-neǧǧ i yiṭij mi idyewweḍ yiḍ ad nejmeɛ ifarugen-nni ad ten-nemneni (ad arsen wa ɣef wa ) ad ten-nɣum s lbarc. Ṣebaḥ zik ad nekker ad ten-nefsar wa ɣer wa. Mi d ass deg kusmen wwin-d tajwelt; qquren ad ten-id-nejmaɛ s axxam ad ten-nerr ɣer ukufi ad asen-nerr tadimt, syen ad nenjer semmus (05) neɣ seddis (06) n teɣunam ad ten-tenxdem i taḥnact n ukufi akken ad aɣlint neɣ ad afɣent syen twekiwin. Mi ten-id-tedmeḍ ad ten-tafeḍ sɛan tiwzitt sufell-a ad as-tinniḍ d lfarina id-asen-txedmeḍ .